Javaslat A TANÁCS HATÁROZATA Új-Zélandnak a Kormányzati Beszerzési Megállapodáshoz való csatlakozása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról /* COM/2014/0574 final - 2014/0264 (NLE) */





INDOKOLÁS 1. Bevezetés 2012. szeptember 28-án Új-Zéland kérelmezte a WTO Kormányzati Beszerzési Megállapodásához (a továbbiakban: GPA) való csatlakozását. Új-Zéland jelezte szándékát a módosított GPA szövegéhez való csatlakozásának lezárására (a megállapodás szövegét a Felek 2012. március 30-án fogadták el, és annak az EU részéről történő megkötése a 2013. december 3-i tanácsi határozattal[1] történt). A módosított GPA az Unió vonatkozásában 2014. április 6-án hatályba lépett. A Bizottság az Unió nevében egy sor, Új-Zéland által bemutatott piacnyitási kötelezettségvállalásról tárgyalt bilaterális alapon és a WTO Kormányzati Beszerzési Bizottsága keretében. Ezt követően Új-Zéland 2014. július 21-én végleges ajánlatot nyújtott be. Új-Zéland végleges ajánlatának összefoglalása és annak bizottsági értékelése az alábbiakban olvasható. 2. A Kormányzati Beszerzési Megállapodáshoz való csatlakozás tekintetében Új-Zélandra irányadó feltételek összefoglalása Új-Zéland végleges ajánlata Piacra jutási kötelezettségvállalások (az alkalmazási körbe tartozó szervek, áruk, szolgáltatások és építési szolgáltatások) Szervek Új-Zéland kormányzati szervei; központi kormányzati szinten különböző fokú közhatalmat gyakorló szervek sora működik. Ide tartoznak a miniszterek által felügyelt szokványos szervezeti egységek, valamint a különböző formájú, „Koronához tartozó szervek”, amelyek a Korona eszközeiként a kormány számára látnak el különböző közfeladatokat például az egészségügy, az oktatás, a turizmus és a szociális lakáshoz juttatás terén. A skála másik végét az állami tulajdonú vállalkozások jelentik, amelyek körébe kereskedelmi vállalkozásként működő korlátolt felelősségű vállalatok és részvénytársaságok tartoznak. Az 1. mellékletben (Központi kormányzati szervek) Új-Zéland ajánlata az alapvető kormányzati minisztériumokra és szervezeti egységekre terjed ki. Új-Zéland egy megjegyzésben vállalta annak pontosítását, hogy az 1. mellékletben szereplő szerveknek alárendelt szervek is az alkalmazási körbe tartoznak. A 2. mellékletben (Központi kormányzati szint alatti szervek) Új-Zéland felsorolja a legtöbb körzeti egészségügyi tanácsot, amelyek olyan a Koronához tartozó szervek, amelyek a területi körzetükön belül megvalósuló egészségügyi szolgáltatások nyújtásáért vagy finanszírozásáért felelnek, valamint a számukra beszerzést végző szerveket. Új-Zéland továbbá vállalta, hogy az alkalmazási körbe bevonja a legnagyobb városi tanácsokat, így Auckland, Wellington és Christchurch városi tanácsát, valamint azon regionális tanácsokat, amelyek lakosai meghaladják a 250 000 főt. Az alkalmazási körbe tartoznak azok a támogatások is, amelyek odaítélése esetében a központi szervek előírhatják a kedvezményezett számára, hogy az adott beszerzési követelményeket az általuk végzett beszerzések során is alkalmazzák. A tervek szerint a városi és regionális tanácsok beszerzései a részben vagy egészben az új-zélandi közlekedési ügynökség által finanszírozott közlekedési projektekhez kapcsolódó áruk, szolgáltatások és építési szolgáltatások tekintetében akkor tartoznak az alkalmazási körbe, ha a projekt teljes értéke meghaladja az áruk, szolgáltatások és építési szolgáltatások beszerzésére vonatkozóan alkalmazandó küszöbértékeket. A 3. mellékletben (Egyéb szervek) Új-Zéland szerepeltet 14 olyan a Koronához tartozó szervet, amelyek különböző területeken, így a turizmus, légi közlekedés, oktatás és közlekedés terén működnek. Új-Zéland továbbá vállalta, hogy ajánlatába bevon négy, a légi közlekedés, meteorológiai szolgáltatások, vasút és villamos energia közüzemi szektorokban működő állami tulajdonú vállalkozást (Airways Corporation of New Zealand Limited, Meteorological Service of New Zealand Limited, KiwiRail Holdings Limited és Transpower New Zealand Limited). Ezek azok az állami tulajdonú vállalkozások, amelyeket monopolhelyzetben működő vállalkozásként azonosítottak. Áruk Új-Zéland kötelezettséget vállal arra, hogy az alkalmazási körbe tartozó összes szerv által végzett árubeszerzést bevonja az alkalmazási körbe. Szolgáltatások Új-Zéland a szolgáltatások nagyon átfogó körét ajánlja bevonni az alkalmazási körbe: azaz az alkalmazási körbe tartozó szervek összes szolgáltatását, néhány nagyon konkrét (például a kutatásra-fejlesztésre, a közegészségügyi szolgáltatásokra, az oktatási szolgáltatásokra és a jóléti szolgáltatásokra vonatkozó) kivétellel. Építési szolgáltatások Új-Zéland a központi termékosztályozás 51. ágazatában felsorolt összes építési szolgáltatást felajánlja, hasonlóan az összes GPA-fél ajánlatához. Küszöbértékek Új-Zéland a GPA-felek által általában alkalmazott küszöbértékeket alkalmazza az árukat, szolgáltatásokat és építési szolgáltatásokat illetően. Új-Zéland jogszabályai Új-Zéland kormányzati beszerzési keretrendszere megkülönböztetéstől mentes. Nincsenek olyan rendelkezések, amelyek kedvezőbb elbánást biztosítanának a hazai áruk és szállítók számára a külföldi árukhoz és szállítókhoz képest. Új-Zéland közbeszerzéssel kapcsolatos jogszabályai – összhangban a GPA követelményeivel – nyitottnak, átláthatónak és megkülönböztetéstől mentesnek tűnnek. Új-Zéland ajánlatának bizottsági értékelése Új-Zéland jelentős mértékben megnyitja beszerzési piacát az összes GPA-fél előtt, hiszen ajánlata nagyon átfogó a szerveket, árukat, szolgáltatásokat és építési szolgáltatásokat illetően, valamint jogszabályai megkülönböztetéstől mentesek. Új-Zéland emellett egyetlen GPA-féllel szemben sem tart fenn semmilyen külön korlátozást. Mivel azonban az Új-Zéland által felajánlott alkalmazási kör – annak ellenére, hogy jelentős mértékű – nem teljes körű, helyénvalónak tűnik (Új-Zélandot illetően) bizonyos konkrét korlátozásokat vagy kivételeket bevezetni az uniós beszerzési piachoz való hozzáférés tekintetében, hasonlóan a korlátozott alkalmazási kört ajánló GPA-felekre vonatkozó múltbéli uniós gyakorlathoz. A GPA-hoz való csatlakozás tekintetében Új-Zélandra irányadó feltételek részévé váló, a Kormányzati Beszerzési Bizottság által elfogadandó konkrét korlátozások a következők: · 1. melléklet 2. szakasz („Az Európai Unió tagállamainak központi kormányzati ajánlatkérő szervei”) 3. pont: Új-Zélanddal kiegészül azon GPA-felek listája, amelyeknek kevesebb központi kormányzati ajánlatkérő szerv általi beszerzéshez van hozzáférése a többi GPA-félhez képest. · 2. melléklet, Megjegyzések a 2. melléklethez, 1. megjegyzés: Az EU nem ajánlja fel Új-Zéland számára a helyi ajánlatkérő szervek (a módosított 1059/2003/EK rendelet[2] értelmében a NUTS 3 alá tartozó közigazgatási egységek és az azoknál kisebb közigazgatási egységek ajánlatkérő szervei) részéről történő beszerzést. Az 1059/2003/EK rendelet értelmében a NUTS 1 és 2 alá tartozó közigazgatási egységek ajánlatkérő szervei részéről történő beszerzést nem ajánlja fel Új-Zéland számára, kivéve ha azok városi közlekedési projektekre irányuló beszerzései az EU-ra vonatkozó GPA-kötelezettségvállalás 3. mellékletének hatálya alá tartoznak. Az EU kizárólag a városi közlekedés területén működő, NUTS 1 és 2 alá tartozó közigazgatási egységek részéről történő beszerzést ajánlja fel Új-Zéland számára, a 3. mellékletben (különösen az EU-ra vonatkozó GPA-kötelezettségvállalás 3. mellékletének e) pontjában szereplő „a lakosság számára városi vasúton, automatizált rendszerekkel, villamossal, trolibusszal, autóbusszal vagy drótkötélpályán történő közlekedés terén szolgáltatást nyújtó hálózatok rendelkezésre bocsátása vagy üzemeltetése” tevékenységet). · 3. melléklet, Megjegyzések a 3. melléklethez, 6. megjegyzés: Új-Zéland számára korlátozottabb alkalmazási kör kerül felajánlásra a központi kormányzati szint alatti szervek vonatkozásában: csak a városi közlekedés területén működő, NUTS 1 és 2 alá tartozó közigazgatási egységek részéről történő beszerzés (különösen az EU-ra vonatkozó GPA-kötelezettségvállalás 3. mellékletének e) pontjában szereplő tevékenység tekintetében). Az EU továbbá nem ajánlja fel Új-Zéland számára az alábbi területeken működő szervek beszerzéseit: ivóvíz; tengeri vagy belvízi kikötők, illetve egyéb terminállétesítmények; repülőtér vagy más terminállétesítmények rendelkezésre bocsátása légi fuvarozók részére. Amennyiben valamely GPA-fél konkrét kivételt állapít meg Új-Zélandra vonatkozóan, azt a Kormányzati Beszerzési Bizottság által az Új-Zélandra irányadó csatlakozási feltételekről hozott határozatban szintén szerepeltetni kell. Megjegyzendő ugyanakkor, hogy az alkalmazási körre Új-Zélandra vonatkozóan egy GPA-fél által megállapított egyetlen korlátozás vagy kivétel sem befolyásolja Új-Zéland fentebb ismertetett végső ajánlatát, az EU által javasolt konkrét fenntartásokat és a GPA-felek között kölcsönösen megállapított alkalmazási kört. 3. A JAVASLAT JOGI ELEMEI A felülvizsgált GPA rendelkezést tartalmaz a megállapodáshoz való csatlakozásról. A GPA XXII. cikkének (2) bekezdése értelmében a WTO bármely tagja csatlakozhat a GPA-hoz a tag és a Felek között megállapított feltételek szerint, amely feltételeket a Kormányzati Beszerzési Bizottság határozatába kell foglalni. Az Új-Zélandra irányadó csatlakozási feltételeket a Kormányzati Beszerzési Bizottság által várhatóan 2014 második felében elfogadásra kerülő határozat fogja meghatározni. Ez a határozat tartalmazni fogja Új-Zéland végleges ajánlatát a közbeszerzési piacához való hozzáférésre vonatkozóan (amely Új-Zéland csatlakozását követően a GPA I. függelékének részévé válik), valamint a többi GPA-fél által meghatározott minden konkrét csatlakozási feltételt. A Kormányzati Beszerzési Bizottság a határozatot konszenzussal hozza meg. Az Európai Unió működéséről szóló szerződés 218. cikkének (9) bekezdése értelmében, ha nemzetközi megállapodással létrehozott szervnek joghatással bíró határozatot kell elfogadnia, a Tanács a Bizottság javaslatára határozatot fogad el az Unió által képviselendő álláspont kialakítására vonatkozóan. A Kormányzati Beszerzési Bizottság által az Új-Zélandra irányadó csatlakozási feltételekről hozandó határozat az EUMSZ 218. cikke (9) bekezdésének hatálya alá tartozik, mivel a határozatot nemzetközi megállapodással létrehozott szerv fogadja el, és az joghatással fog bírni. 4. AJÁNLÁS Új-Zéland csatlakozása a GPA-hoz várhatóan kedvezően hozzá fog járulni a közbeszerzési piacok további nemzetközi nyitásához, hiszen növekszik a GPA-felek száma, és ez további országokra hat bátorítólag a GPA-hoz való csatlakozást illetően. A Bizottság Új-Zéland ajánlatának elfogadását ajánlja az Unió által ajánlott alkalmazási kör fent említett, Új-Zélandra vonatkozó korlátozásai mellett. Ennek megfelelően a Bizottság arra tesz javaslatot, hogy a Bizottság felhatalmazást kapjon arra, hogy a Kormányzati Beszerzési Bizottságban Új-Zéland csatlakozását a fenti korlátozások mellett támogató – a Kormányzati Beszerzési Bizottság által Új-Zéland csatlakozásáról hozott határozatban szerepeltetendő – uniós álláspontot képviseljen. 2014/0264 (NLE) Javaslat A TANÁCS HATÁROZATA Új-Zélandnak a Kormányzati Beszerzési Megállapodáshoz való csatlakozása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) 2012. szeptember 28-án Új-Zéland kérelmezte a Kormányzati Beszerzési Megállapodáshoz (a továbbiakban: GPA) való csatlakozását. (2) Az alkalmazási körrel kapcsolatos kötelezettségvállalásait Új-Zéland a GPA-felek számára 2014. július 21-én benyújtott végleges ajánlatában határozta meg. (3) Noha Új-Zéland ajánlata átfogó jellegű, az abban meghatározott alkalmazási kör nem teljes körű. Ezért helyénvaló bizonyos Új-Zélandra vonatkozó konkrét kivételeket bevezetni az Unió által ajánlott alkalmazási kört illetően. Ezek – az e határozat mellékletében szereplő – konkrét kivételek a GPA-hoz való csatlakozás tekintetében Új-Zélandra irányadó feltételek részévé fognak válni, és meg fognak jelenni a Kormányzati Beszerzési Bizottság által Új-Zéland csatlakozásával kapcsolatban elfogadott határozatban. (4) Új-Zéland csatlakozása a GPA-hoz várhatóan kedvezően hozzá fog járulni a közbeszerzési piacok további nemzetközi nyitásához. (5) A GPA XXII. cikkének (2) bekezdése értelmében a WTO bármely tagja csatlakozhat a GPA-hoz a tag és a Felek között megállapított feltételek szerint, amely feltételeket a Kormányzati Beszerzési Bizottság határozatába kell foglalni. (6) Ennek megfelelően meg kell határozni az Új-Zéland csatlakozásával kapcsolatosan a Kormányzati Beszerzési Bizottságban az Európai Unió nevében képviselendő álláspontot, ELFOGADTA EZT A HATÁROZATOT: 1. cikk Az Európai Unió nevében a Kormányzati Beszerzési Bizottságban képviselendő álláspont Új-Zélandnak a Kormányzati Beszerzési Megállapodáshoz való csatlakozásának a jóváhagyása az e határozat mellékletében meghatározott konkrét csatlakozási feltételek mellett. 2. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök [1] A Tanács 2013. december 2-i határozata a Kormányzati Beszerzési Megállapodás módosításáról szóló jegyzőkönyv megkötéséről (HL L 68., 2014.3.7., 1. o.). [2] Az Európai Parlament és a Tanács 1059/2003/EK rendelete a statisztikai célú területi egységek nómenklatúrájának (NUTS) létrehozásáról (HL L 342., 2013.12.18., 1. o.). MELLÉKLET AZ EU FELTÉTELEI ÚJ-ZÉLANDNAK A KORMÁNYZATI BESZERZÉSI MEGÁLLAPODÁSHOZ VALÓ CSATLAKOZÁSÁHOZ Új-Zélandnak a Kormányzati Beszerzési Megállapodáshoz való csatlakozását követően az Európai Unióra vonatkozó I. függelék 1. melléklete 2. szakaszának („Az Európai Unió tagállamainak központi kormányzati ajánlatkérő szervei”) 3. pontja a következően módosul: „3. Az Egyesült Államok, Kanada, Japán, Hongkong, Kína, Szingapúr, Korea, Örményország, Tajvan, Penghu, Kinmen és Matsu külön vámterület és Új-Zéland áruit, szolgáltatásait, szállítóit és szolgáltatóit illetően a következő központi kormányzati ajánlatkérő szervek beszerzései, amennyiben nincsenek csillaggal megjelölve.” Új-Zélandnak a Kormányzati Beszerzési Megállapodáshoz való csatlakozását követően az Európai Unióra vonatkozó I. függeléknek a Megjegyzések a 2. melléklethez részében az 1. megjegyzés az e) pont után a következő pontokkal egészül ki: „f) helyi ajánlatkérő szervek (a módosított 1059/2003/EK rendelet értelmében a NUTS 3 alá tartozó közigazgatási egységek és az azoknál kisebb közigazgatási egységek ajánlatkérő szervei) részéről történő beszerzés Új-Zéland árui, szolgáltatásai, szállítói és szolgáltatói tekintetében; g) a módosított 1059/2003/EK rendelet értelmében a NUTS 1 és 2 alá tartozó közigazgatási egységek ajánlatkérő szervei részéről történő beszerzés Új-Zéland árui, szolgáltatásai, szállítói és szolgáltatói tekintetében, kivéve ha beszerzéseik az EU-ra vonatkozó 3. melléklet hatálya alá tartoznak. ” Új-Zélandnak a Kormányzati Beszerzési Megállapodáshoz való csatlakozását követően az Európai Unióra vonatkozó I. függeléknek a Megjegyzések a 3. melléklethez részében a 6. megjegyzés az n) pont után a következő pontokkal egészül ki: „o) ivóvíz e melléklet hatálya alá tartozó előállítása, szállítása és elosztása terén működő, beszerzést végző szervek részéről történő beszerzés Új-Zéland árui, szolgáltatásai és szolgáltatói tekintetében; p) az e melléklet hatálya alá tartozó repülőtéri létesítmények terén működő, beszerzést végző szervek részéről történő beszerzés Új-Zéland árui, szolgáltatásai és szolgáltatói tekintetében; q) az e melléklet hatálya alá tartozó tengeri vagy belvízi kikötők, illetve egyéb terminállétesítmények rendelkezésre bocsátása terén működő, beszerzést végző szervek részéről történő beszerzés Új-Zéland árui, szolgáltatásai és szolgáltatói tekintetében; r) az e melléklet hatálya alá tartozó területeken működő regionális és helyi ajánlatkérő szervek részéről történő beszerzés Új-Zéland árui, szolgáltatásai és szolgáltatói tekintetében, a városi vasúton, automatizált rendszerekkel, villamossal, trolibusszal, autóbusszal vagy drótkötélpályán történő közlekedés terén működő, (a módosított 1059/2003/EK rendelet értelmében) a NUTS 1 és 2 alá tartozó közigazgatási egységek ajánlatkérő szervei részéről történő beszerzés kivételével. ”